বইটি লিখতে গিয়ে বজলুর প্রচুর পড়াশোনা করেছে, বইয়ের কিছু কিছু বিষয়তো আমার কাছেও একটু নুতন ঠেকেছে। বইটি রিভিউ করার জন্য আমি ছাড়াও আরো কয়েকজন বেশ সময় দিয়েছেন, তাই বজলুর আমাদের (রিভিউয়ারদের) কথা বইতে বিশেষভাবে উল্লেখ করেছে। বইয়ের বিষয়বস্তু মাল্টিথ্রেডিং হলেও আমার মনে হয়, দ্বিতীয় বর্ষের শিক্ষার্থীদের পক্ষে বইটি পড়তে একটু কষ্টই হবে। যাদের জাভা প্রোগ্রামিং জানা আছে এবং কম্পিউটার অপারেটিং সিস্টেম কোর্সটি করে ফেলেছে (কিংবা বর্তমানে করছে), তাদের জন্যই বইটি বেশি উপযোগি। আর যারা বিশ্ববিদ্যালয়ের গণ্ডি পেরিয়ে সফটওয়্যার ডেভেলাপার হিসেবে কাজ করছে এবং তারা যদি তাদের দৈনন্দিন কাজে জাভা ব্যবহার করে থাকে, তাহলে আমি বলব, বইটি তাদের অবশ্যই পড়া ও অনুশীলন করা উচিত। বইটি নিঃসন্দেহে তাদেরকে সমৃদ্ধ করবে।